Pasiūlymas TARYBOS SPRENDIMAS kuriuo Čekijai ir Lenkijai leidžiama taikyti specialias priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio /* COM/2013/0116 final - 2013/0069 (NLE) */





AIŠKINAMASIS MEMORANDUMAS 1. PASIŪLYMO APLINKYBĖS Pasiūlymo pagrindas ir tikslai Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei imtis specialių priemonių, kurias taikant nukrypstama nuo šios direktyvos nuostatų, kad būtų supaprastinta pridėtinės vertės mokesčio (PVM) surinkimo procedūra arba užkirstas kelias tam tikrų formų mokesčių slėpimui arba vengimui. 2011 m. rugsėjo 26 d. ir 2012 m. birželio 8 d. Komisijoje užregistruotais raštais Čekija ir Lenkija paprašė leidimo taikyti priemones, kuriomis nukrypstama nuo PVM direktyvos 5 straipsnio nuostatų. 2012 m. lapkričio 5 d. užregistruotu raštu Čekija papildė savo pradinį prašymą, sutikdama su Lenkijos prašyme pateiktais tam tikrais papildymais. Vadovaudamasi PVM direktyvos 395 straipsnio 2 dalimi, Komisija 2012 m. gruodžio 5 d. raštais pranešė kitoms valstybėms narėms apie Čekijos ir Lenkijos prašymus. 2012 m. gruodžio 10 d. raštu Komisija pranešė Čekijai ir Lenkijai, kad turi visą prašymui įvertinti būtiną informaciją. Bendrosios aplinkybės Siekdamos palengvinti kelių transportą tarp Čekijos ir Lenkijos ir reglamentuoti Čekijos ir Lenkijos valstybiniame pasienyje vykdomą kelių infrastruktūros statybą ir priežiūrą, abi valstybės susitarė sudaryti susitarimą dėl tiltų statybos ir priežiūros ir bendrų kelio ruožų priežiūros Čekijos ir Lenkijos valstybiniame pasienyje. Į šio susitarimo projektą įtrauktos supaprastinimo priemonės, kurias taikant nukrypstama nuo PVM direktyvos teritoriškumo principo nuostatų. Pagal susitarimo projektą Čekija ir Lenkija kiekviena atskirai taptų atsakingos už pasienio tiltų ir bendrų kelių ruožų priežiūrą, pasidalydamos atsakomybę, kaip nurodyta susitarimo A priede. Čekija ir Lenkija kiekviena atskirai taptų atsakingos už pasienio tiltų statybą ir tolesnę priežiūrą, pasidalydamos atsakomybę, kaip nurodyta susitarimo B priede. PVM mokėjimo tikslais už prekių arba paslaugų tiekimą ir Bendrijos teritorijoje įsigyjamas prekes, skirtas statyti arba prižiūrėti pasienio tiltus ir bendrus kelio ruožus pagal susitarimo A ir B priedus, laikoma, kad minėtieji tiltai ir bendri kelio ruožai bei jų statybos aikštelės yra tos valstybės narės teritorijoje, kuri atsakinga už jų statybą ir priežiūrą, kaip nustatyta susitarimo A ir B prieduose. Laikantis įprastinių taisyklių, pagal PVM direktyvoje nustatytą teritoriškumo principą Čekijoje tiekiamas prekes ir teikiamas paslaugas ir Bendrijos teritorijoje įsigyjamas prekes reikėtų apmokestinti Čekijos PVM. Taip pat Lenkijoje tiekiamas prekes ir teikiamas paslaugas bei Bendrijos teritorijoje įsigyjamas prekes reikėtų apmokestinti Lenkijos PVM. Jei būtų taikomos šios nuostatos, reikėtų vykdomus darbus skirstyti pagal teritorijas, kuriose yra atliekama tam tikra darbų dalis. Čekijos ir Lenkijos manymu, taikant tokias taisykles už minėtus darbus atsakingas įmones labai apsunkintų mokesčių mokėjimas. Šių valstybių manymu, į susitarimo projektą įtrauktos mokesčių nuostatos, dėl kurių išsiųstas šis prašymas dėl leidžiančios nukrypti nuostatos, yra pagrįstos, kad būtų palengvinta šių įmonių administracinė našta. Komisija pripažįsta, kad šiuo atveju vienodai apmokestinti statybos ir priežiūros darbus bus paprasčiau, todėl susijusioms įmonėms bus lengviau taikyti mokesčių taisykles nei tuo atveju, jei būtų taikomos įprastinės mokesčių taisyklės. Pasiūlymo srityje galiojančios nuostatos Taryba jau keletą kartų yra leidusi valstybėms narėms nukrypti nuo teritoriškumo principo pasienio teritorijose vykdant transporto infrastruktūros projektus. 2. KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI Konsultacijos su suinteresuotosiomis šalimis Neaktualu. Tiriamųjų duomenų rinkimas ir naudojimas Nepriklausomo tyrimo neprireikė. Poveikio vertinimas Siūlomu sprendimu siekiama supaprastinti su tiltų ir bendrų kelio ruožų tarp Čekijos ir Lenkijos statymu ir priežiūra susijusią apmokestinimo PVM procedūrą, todėl jis gali turėti teigiamą poveikį ekonomikai. Vis dėlto, dėl siauros leidžiančios nukrypti nuostatos taikymo srities bet kuriuo atveju poveikis bus ribotas. 3. TEISINIAI PASIŪLYMO ASPEKTAI Siūlomų veiksmų santrauka Leidimas Čekijai ir Lenkijai nukrypti nuo teritorinio PVM taikymo pasienio tiltų ir bendrų kelio ruožų statybai ir priežiūrai. Teisinis pagrindas PVM direktyvos 395 straipsnis. 4. POVEIKIS BIUDŽETUI Pasiūlymas neturi poveikio Sąjungos biudžetui. 2013/0069 (NLE) Pasiūlymas TARYBOS SPRENDIMAS kuriuo Čekijai ir Lenkijai leidžiama taikyti specialias priemones, kuriomis nukrypstama nuo Direktyvos 2006/112/EB dėl pridėtinės vertės mokesčio bendros sistemos 5 straipsnio EUROPOS SĄJUNGOS TARYBA, atsižvelgdama į Sutartį dėl Europos Sąjungos veikimo, atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos[1], ypač į jos 395 straipsnio 1 dalį, atsižvelgdama į Europos Komisijos pasiūlymą, kadangi: (1) 2011 m. rugsėjo 26 d. ir lapkričio 5 d. Komisijoje užregistruotais raštais Čekija ir 2012 m. birželio 8 d. Komisijoje užregistruotu raštu Lenkija paprašė leisti taikyti specialias priemones, kuriomis būtų galima nukrypti nuo Direktyvos 2006/112/EB nuostatų, susijusių su pasienio tiltų ir bendrų kelio ruožų tarp dviejų valstybių narių statymu ir priežiūra; (2) pagal Direktyvos 2006/112/EB 395 straipsnio 2 dalį 2012 m. gruodžio 5 d. raštu Komisija pranešė kitoms valstybėms narėms apie Čekijos ir Lenkijos prašymus. 2012 m. gruodžio 10 d. raštu Komisija pranešė Čekijai ir Lenkijai, kad turi visą prašymams įvertinti būtiną informaciją; (3) specialios priemonės, jas taikant prekių tiekimui ir paslaugų teikimui ir Bendrijos teritorijoje įsigyjant prekes, skirtas I priede išvardytų pasienio tiltų ir bendrų kelio ruožų priežiūrai ir II priede išvardytų pasienio tiltų statybai ir tolesnei priežiūrai, reikalingos tam, kad būtų laikoma, jog tiltai ir bendri kelio ruožai, taip pat ir jų statybos aikštelės, yra išimtinai tik Čekijos arba tik Lenkijos teritorijoje pagal susitarimą, kurį šios šalys sudarys dėl tiltų statymo ir priežiūros ir bendrų kelio ruožų priežiūros Čekijos ir Lenkijos valstybiniame pasienyje; (4) jeigu specialios priemonės nebūtų taikomos, reikėtų kiekvienu prekių tiekimo, paslaugų teikimo ar prekių įsigijimo Bendrijos teritorijoje atveju nustatyti, ar apmokestinimo vieta yra Čekija, ar Lenkija. Darbai, atliekami statant ir prižiūrint pasienio tiltus ir bendrus kelio ruožus Čekijos teritorijoje, būtų apmokestinti pridėtinės vertės mokesčiu Čekijoje, o Lenkijos teritorijoje vykdomi darbai – pridėtinės vertės mokesčiu Lenkijoje; (5) todėl nukrypti leidžiančios nuostatos tikslas – supaprastinti mokesčio surinkimo procedūrą, taikomą minėtų pasienio tiltų ir bendrų kelio ruožų statybai ir priežiūrai; (6) leidžianti nukrypti nuostata neturi neigiamo poveikio Sąjungos nuosaviems ištekliams, sukauptiems iš pridėtinės vertės mokesčio, PRIĖMĖ ŠĮ SPRENDIMĄ: 1 straipsnis Įsigaliojus Čekijos ir Lenkijos sudarytam susitarimui dėl tiltų ir bendrų kelio ruožų priežiūros Čekijos ir Lenkijos valstybiniame pasienyje, kaip nurodyta šio sprendimo I priede, ir dėl tiltų statybos ir tolesnės priežiūros Čekijos ir Lenkijos valstybiniame pasienyje, kaip nurodyta šio sprendimo II priede, šiuo sprendimu Čekijai ir Lenkijai pagal 2 ir 3 straipsnius leidžiama taikyti priemones, kuriomis leidžiama nukrypti nuo Direktyvos 2006/112/EB, taikomos šių tiltų ir bendrų kelio ruožų, kurie iš dalies yra Čekijos ir iš dalies Lenkijos teritorijoje, statybai ir priežiūrai. 2 straipsnis Nukrypstant nuo Direktyvos 2006/112/EB 5 straipsnio, laikoma, kad pasienio tiltai ir bendri kelio ruožai, už kurių statybą ir priežiūrą atsakinga Čekija, ir prireikus atitinkamos statybos aikštelės, jei jų dalis yra Lenkijos teritorijoje, yra Čekijos teritorijos dalis prekių tiekimo ir paslaugų teikimo ir Bendrijos teritorijoje prekių, skirtų šių tiltų ir bendrų kelio ruožų statybai ir priežiūrai, įsigijimo tikslais. 3 straipsnis Nukrypstant nuo Direktyvos 2006/112/EB 5 straipsnio, laikoma, kad pasienio tiltai ir bendri kelio ruožai, už kurių statybą ir priežiūrą atsakinga Lenkija, ir prireikus atitinkamos statybos aikštelės, jei jų dalis yra Čekijos teritorijoje, yra Lenkijos teritorijos dalis prekių tiekimo ir paslaugų teikimo ir Bendrijos teritorijoje prekių, skirtų šių tiltų ir bendrų kelio ruožų statybai ir priežiūrai, įsigijimo tikslais. 4 straipsnis Šis sprendimas skirtas Čekijos Respublikai ir Lenkijos Respublikai. Priimta Briuselyje Tarybos vardu Pirmininkas I PRIEDAS Čekija yra atsakinga už šių tiltų konstrukcijų ir bendrų kelio ruožų priežiūrą Čekijos ir Lenkijos valstybiniame pasienyje: (1) tiltą per Alėckos upelį tarp Jasnovicių ir Bukoveco I pasienio ruože tarp 12/6 ir I/13 riboženklių, (2) tiltą („Laisvės“) per Olzos (Olšės) upę tarp Cešyno ir Česky Tešyno I pasienio ruože tarp I/86 ir 86/1 riboženklių, (3) tiltą („Draugystės“) per Olzos (Olšės) upę tarp Cešyno ir Česky Tešyno I pasienio ruože tarp 87/2 ir I/88 riboženklių, (4) tiltą per Piotruvkos (Petrūvkos) upelį tarp Golkovicių ir Zavados I pasienio ruože tarp I/156 ir 156/1 riboženklių, (5) tiltą (betoninę seno tilto konstrukciją) per Odros (Oderio) upę tarp Chalupkų ir Bohumyno II pasienio ruože tarp 7/4 ir 7/5 riboženklių, (6) tiltą (naują tiltą) per Odros (Oderio) upę tarp Chalupkų ir Bohumyno II pasienio ruože tarp 8/1 ir 8/2 riboženklių, (7) tiltą per Opavos upę tarp Vechovicių ir Vavrovicių II pasienio ruože tarp 71/4 ir II/72 riboženklių, (8) tiltą per Opavos upę tarp Džeškovicių ir Držkovcų II pasienio ruože tarp 74/1 ir 74/2 riboženklių, (9) tiltą per Opavos upę tarp Branicių ir Ūvalno II pasienio ruože tarp 85/4 ir 85/5 riboženklių, (10) tiltą per Opavicos (Opavicės) upę tarp Krasne Polės ir Krnovo miesto Krasne Loučkų rajono II pasienio ruože tarp 97/11 ir II/98 riboženklių, (11) tiltą per Opavicos (Opavicės) upę tarp Lenarcicių ir Linhartovo II pasienio ruože tarp 99/8 ir 99/9 riboženklių, (12) tiltą per Olesnicos (Olešnicės) upelį tarp Podlesės ir Ondržejovicių (šalia sporto aikštės) II pasienio ruože tarp 155/3a ir 155/3b riboženklių, (13) tiltą per Olesnicos (Olešnicės) upelį tarp Podlesės ir Ondržejovicių (šalia sankirtos su keliu į Reivyzą) II pasienio ruože tarp 155/9 ir 155/10 riboženklių, (14) tiltą per Olesnicos (Olešnicės) upelį tarp Podlesės ir Ondržejovicių (šalia Ondržejovicių mašinų gamyklos) II pasienio ruože tarp 157/8 ir II/158a riboženklių, (15) tiltą per Orlicos (Divoka Orlicės) upę tarp Nemojuvo ir Bartošovicių Orlicės kalnuose III pasienio ruože tarp III/102 ir III/103 riboženklių, (16) tiltą per Orlicos (Divoka Orlicės) upę tarp Mostovicių ir Orlicke Zahoržio III pasienio ruože tarp III/113 ir III/114 riboženklių, (17) tiltą per Orlicos (Divoka Orlicės) upę tarp Liasuvkos ir Orlicke Zahoržio Bedržichovkos kadastriniame rajone III pasienio ruože tarp 117/8 ir III/118 riboženklių, (18) tiltą per Lubotos (Oldržichovo) upelį tarp Kopačuvo ir Pasienio Oldržichovo IV pasienio ruože tarp IV/144 ir 144/1 riboženklių, (19) tiltą per Lubotos (Oldržichovo) upelį tarp Porajuvo ir Hradeko prie Nisos IV pasienio ruože tarp 145/16 ir IV/146 riboženklių, (20) kelią tarp Aukštutinės Lešnos ir Kalnų Lištnos I pasienio ruože tarp I/60 ir 60/3a, 60/3b riboženklių (0,333 km kelio atkarpa), (21) kelią tarp Chalupkų ir Šilheržovicių II pasienio ruože tarp 11/4a, 11/4b ir II/12 riboženklių (0,671 km kelio atkarpa), (22) kelią tarp Kopačuvo ir Pasienio Oldržichovo IV pasienio ruože tarp IV/142 ir 142/14a, 142/14b riboženklių (0,867 km kelio atkarpa), Lenkija yra atsakinga už šių tiltų konstrukcijų ir bendrų kelio ruožų priežiūrą Čekijos ir Lenkijos valstybiniame pasienyje: (1) tiltą per Olzos (Olšės) upę tarp Cešyno ir Chotebuzo I pasienio ruože tarp 91/3 ir 91/4 riboženklių, (2) tiltą (plieninę seno tilto konstrukciją) per Odros (Oderio) upę tarp Chalupkų ir Bohumyno II pasienio ruože tarp 7/4 ir 7/5 riboženklių, (3) tiltą per Strachovicių upelį tarp Kšanovicių ir Rohovo II pasienio ruože tarp 35/12 ir I/13 riboženklių, (4) tiltą per Opavos upę tarp Boboliuškų ir Skrochovicių II pasienio ruože tarp 81/8 ir 81/9 riboženklių, (5) tiltą per Opavicos (Opavicės) upę tarp Chomionžos ir Chomyžo II pasienio ruože tarp II/96 ir 96/1 riboženklių, (6) tiltą per Velkio (Hrozovos) upelį tarp Pelgžymuvo ir Pelhržimovų II pasienio ruože tarp 108/2 ir 108/3 riboženklių, (7) tiltą per Cekleco (Hrozovos) upelį tarp Ruvno ir Silezijos Rodulticių II pasienio ruože tarp 110/7 ir 110/8 riboženklių, (8) tiltą (pralaidą) per Pasienio upelį tarp Tšebinos ir Bartultovicių II pasienio ruože tarp II/135 ir 135/1 riboženklių, (9) tiltą (pralaidą) per Lužicos upelį tarp Černiava Zdrujaus ir Nove Mesto prie Smrko IV pasienio ruože tarp 66/23 ir IV/67 riboženklių, (10) kelią tarp Puncuvo ir Koikovicių prie Tršineco I pasienio ruože tarp I/65a, I/65b ir I/67a, I/67b (0,968 km kelio atkarpa), (11) kelią tarp Chalupkų/Rudyšvaldo ir Šilheržovicių II pasienio ruože tarp II/12 ir 12/8, 8/14b riboženklių (0,917 km kelio atkarpa). Tiltų konstrukcijų ir bendrų kelio ruožų vietas žyminčių riboženklių numeriai atitinka sienos nustatymo dokumentus, parengtus pagal 1995 m. sausio 17 d. Prahoje pasirašyto Lenkijos Respublikos ir Čekijos Respublikos susitarimo dėl bendros valstybinės sienos 10 straipsnio 4 dalį. II PRIEDAS Čekija yra atsakinga už šių tiltų konstrukcijų statybą ir tolesnę priežiūrą Čekijos ir Lenkijos valstybiniame pasienyje: (1) tiltą (sportinį pėsčiųjų tiltą) per Olzos (Olšės) upę tarp Cešyno ir Česky Tešyno I pasienio ruože tarp I/85 ir 84/4 riboženklių, (2) tiltą (pėsčiųjų tiltą šalia geležinkelių tilto) per Olzos (Olšės) upę tarp Cešyno ir Česky Tešyno I pasienio ruože ties 88/7 riboženkliu, (3) tiltą (pėsčiųjų tiltą) per Olzos (Olšės) upę tarp Olzos ir Bohumyno miesto Kopitovo rajono I pasienio ruože tarp I/182 ir 182/1 riboženklių, (4) tiltą per Orlicos (Divoka Orlicės) upę tarp Nemojuvo ir Bartošovicių Orlicės kalnuose III pasienio ruože ties 101/32 riboženkliu, (5) tiltą (pėsčiųjų tiltą) per Orlicos (Divoka Orlicės) upę tarp Poniatuvo ir Bartošovicių Orlicės kalnuose Neratavo kadastriniame rajone III pasienio ruože ties III/106 riboženkliu, (6) tiltą (pėsčiųjų tiltą) per Orlicos (Divoka Orlicės) upę tarp Rudavos ir Bartošovicių Orlicės kalnuose Podlesės kadastriniame rajone III pasienio ruože tarp 107/9 ir 107/10 riboženkliais. Lenkija atsakinga už šių tiltų konstrukcijų statybą ir tolesnę priežiūrą Čekijos ir Lenkijos valstybiniame pasienyje: (1) tiltą („Europos“ pėsčiųjų tiltą) per Olzos (Olšės) upę tarp Cešyno ir Česky Tešyno I pasienio ruože ties I/87 riboženkliu, (2) tiltą (pėsčiųjų tiltą) per Olzos (Olšės) upę tarp Hažliacho-Pogvidzuvo ir Karvinos miesto Loukų prie Olšės rajono I pasienio ruože tarp 98/6 ir I/99 riboženklių, (3) tiltą (pėsčiųjų tiltą) per Opavicos (Opavicės) upę tarp Chomionžos ir Chomyžo II pasienio ruože tarp 95/2 ir 95/3 riboženklių, (4) tiltą (pėsčiųjų tiltą) per Orlicos (Divoka Orlicės) upę tarp Nemojuvo ir Bartošovicių Orlicės kalnuose Aukštutinės Orlicės kadastriniame rajone III pasienio ruože tarp III/104 ir 104/1 riboženklių, (5) tiltą (pėsčiųjų tiltą) per Orlicos (Divoka Orlicės) upę tarp Rudavos ir Bartošovicių Orlicės kalnuose Nova Vesės kadastriniame rajone III pasienio ruože tarp 108/2 ir 108/3 riboženklių. Tiltų konstrukcijų vietas žyminčių riboženklių numeriai atitinka sienos nustatymo dokumentus, parengtus pagal 1995 m. sausio 17 d. Prahoje pasirašyto Lenkijos Respublikos ir Čekijos Respublikos susitarimo dėl bendros valstybinės sienos 10 straipsnio 4 dalį. [1] OL L 347, 2006 12 11, p. 1.